32001R1105
L 151/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1105/2001 AL CONSILIULUI
din 30 mai 2001
de modificare a Regulamentului (CEE) nr. 1911/91 privind aplicarea dispozițiilor dreptului comunitar în Insulele Canare
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Actul de aderare a Spaniei și Portugaliei, în special articolul 25 alineatul (4) primul paragraf,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât:
(1)
Articolul 5 alineatul (1) din Regulamentul (CEE) nr. 1911/91 (4) a instituit o perioadă de tranziție care a autorizat autoritățile spaniole să impună o taxă pe producție și importuri (APIM) pentru toate produsele care intră sau sunt produse în Insulele Canare.
(2)
Articolul 6 alineatul (1) din regulamentul menționat a instituit o perioadă de tranziție pentru introducerea în mod treptat a Tarifului Vamal Comun (TVC) în Insulele Canare.
(3)
Ambele perioade de tranziție au expirat la 31 decembrie 2000.
(4)
În octombrie și noiembrie 2000, autoritățile spaniole au cerut ca respectivele perioade de tranziție și măsurile introduse în temeiul Regulamentului (CEE) nr. 1911/91 să fie extinse.
(5)
În iulie și octombrie 2000, autoritățile spaniole au notificat un nou impozit care se va aplica Insulelor Canare și care are ca scop să compenseze handicapurile menționate la articolul 299 alineatul (2) din tratat.
(6)
Cererea conținea documentație care indica că, deși situația economică a Insulelor Canare s-a îmbunătățit în cursul perioadei de tranziție, integrarea deplină a regiunii ar duce la un declin al activității industriale și comerciale, și astfel al ocupării forței de muncă, în diversele sectoare în cauză.
(7)
Cu toate acestea, în scurta perioadă disponibilă, nu a fost posibil să se evalueze toate efectele abrogării sau modificării măsurilor existente asupra situației economice și sociale din Insulele Canare.
(8)
Pentru a li se asigura agenților economici respectivi o anumită continuitate a cadrului juridic care le afectează activitatea, este oportun să se extindă respectiva perioadă de tranziție cu un an.
(9)
La sfârșitul evaluării menționate mai sus, Comisia va face, dacă este necesar, o nouă propunere, ținând cont de obiectivele articolului 299 alineatul (2) din tratat,
ADOPTĂ PREZENTUL REGULAMENT:
Articolul 1
La articolul 5 alineatele (1) și (6) și la articolul 6 alineatul (1) din Regulamentul (CEE) nr. 1911/91, data de „31 decembrie 2000” se înlocuiește cu „31 decembrie 2001”.
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la 1 ianuarie 2001.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 mai 2001.